
PASIŪLYMAS DĖL EUROPOS PARLAMENTO REZOLIUCIJOS
dėl „Europos socialinio fondo +“ po 2027 m.

(2024/xxxx(INI))
Europos Parlamentas,
–	atsižvelgdamas į Sutartį dėl Europos Sąjungos veikimo, ypač į jos 46 straipsnio d punktą, 149 straipsnį, 153 straipsnio 2 dalies a punktą, 164, 175 ir 349 straipsnius,
–	atsižvelgdamas į 2021 m. birželio 24 d. Europos Parlamento ir Tarybos reglamentą (ES) 2021/1057, kuriuo nustatomas „Europos socialinis fondas +“ (ESF+)[footnoteRef:1], [1:  OL L 231, 2021 6 30, p. 21, ELI: http://data.europa.eu/eli/reg/2021/1057/oj.] 

–	atsižvelgdamas į 2024 m. kovo 27 d. Komisijos komunikatą dėl 9-osios sanglaudos ataskaitos (COM(2024)0149),
–	atsižvelgdamas į 2017 m. lapkričio 17 d. Parlamento, Tarybos ir Komisijos paskelbtą ir pasirašytą Europos socialinių teisių ramstį (ESTR),
–	atsižvelgdamas į 2021 m. kovo 4 d. Komisijos komunikatą „Europos socialinių teisių ramsčio veiksmų planas“ (COM(2021)0102) ir jame siūlomus 2030 m. pagrindinius tikslus užimtumo, mokymo ir skurdo mažinimo srityse,
–	atsižvelgdamas į 2024 m. balandžio 16 d. Parlamento, Komisijos, Europos ekonomikos ir socialinių reikalų komiteto ir Tarybos pasirašytą La Hulpės deklaraciją dėl Europos socialinių teisių ramsčio ateities,
–	atsižvelgdamas į savo 2021 m. balandžio 29 d. rezoliuciją dėl Europos vaiko garantijų sistemos[footnoteRef:2], [2:  OL C 506, 2021 12 15, p. 94.] 

–	atsižvelgdamas į savo 2023 m. lapkričio 21 d. rezoliuciją „Svarbiausia – vaikai. Sustiprinti Vaiko garantijų sistemą praėjus dvejiems metams nuo jos nustatymo“[footnoteRef:3], [3:  OL C, C/2024/4212, 2024 7 24, ELI: http://data.europa.eu/eli/C/2024/4212/oj.] 

–	atsižvelgdamas į savo 2020 m. spalio 8 d. rezoliuciją dėl Jaunimo garantijų iniciatyvos[footnoteRef:4], [4:  OL C 395, 2021 9 29, p. 101.] 

–	atsižvelgdamas į savo 2022 m. liepos 5 d. rezoliuciją „Bendri Europos veiksmai priežiūros srityje“[footnoteRef:5], [5:  OL C 47, 2023 2 7, p. 30.] 

–	atsižvelgdamas į savo 2020 m. birželio 18 d. rezoliuciją dėl Europos strategijos dėl negalios po 2020 m.[footnoteRef:6], [6:  OL C 362, 2021 9 8, p. 8.] 

–	atsižvelgdamas į savo 2022 m. gruodžio 13 d. rezoliuciją „Siekiant lygių teisių neįgaliesiems“[footnoteRef:7], [7:  OL C 177, 2023 5 17, p. 13.] 

–	atsižvelgdamas į savo 2020 m. lapkričio 24 d. rezoliuciją dėl benamystės lygio mažinimo ES[footnoteRef:8], [8:  OL C 425, 2021 10 20, p. 2.] 

–	atsižvelgdamas į savo 2021 m. sausio 21 d. rezoliuciją dėl galimybės visiems turėti prieigą prie deramo būsto už prieinamą kainą[footnoteRef:9], [9:  OL C 456, 2021 11 10, p. 145.] 

–	atsižvelgdamas į savo 2023 m. lapkričio 23 d. rezoliuciją „Darbo vietų kūrimas. Teisinga pertvarka ir poveikio investicijos“[footnoteRef:10], [10:  OL C, C/2024/4224, 2024 7 24, ELI: http://data.europa.eu/eli/C/2024/4224/oj.] 

–	atsižvelgdamas į savo 2021 m. sausio 21 d. rezoliuciją dėl ES lyčių lygybės strategijos[footnoteRef:11], [11:  OL C 456, 2021 11 10, p. 208.] 

–	atsižvelgdamas į Darbo tvarkos taisyklių 55 straipsnį,
–	atsižvelgdamas į Regioninės plėtros komiteto nuomonę,
–	atsižvelgdamas į Užimtumo ir socialinių reikalų komiteto pranešimą (A10‑0000/2024),
A.	kadangi „Europos socialinis fondas +“ (ESF+) remia ir papildo valstybių narių politiką ir suteikia jai pridėtinės vertės, kad būtų užtikrintos lygios galimybės, vienodos galimybės patekti į darbo rinką, sąžiningos ir kokybiškos darbo sąlygos, socialinė apsauga ir įtrauktis;
B.	kadangi ESF+ yra vienintelis ES fondas, visų pirma skirtas socialinei politikai, todėl savaime yra unikalus ir jis yra labai veiksmingas siekiant socialinės įtraukties kartu vykdant sanglaudos politiką;
C.	kadangi įvairių pažeidžiamų grupių, pvz., skurstančių moterų, darbo migrantų, vaikų, neįgaliųjų ir vyresnio amžiaus žmonių, poreikiai skiriasi; kadangi skaitmeninė ir žalioji pertvarka yra labai reikalinga, tačiau taip pat kelia iššūkių visiems žmonėms ir visiems darbuotojams, ir kadangi tam, kad šios pastangos būtų sėkmingos, ES turi užtikrinti teisingą pertvarką, kurią vykdant nebūtų pamiršti darbuotojai ir pažeidžiami asmenys;
D.	kadangi dėl pernelyg didelio rinkos liberalizavimo mažėja deramo būsto prieinamumas ir įperkamumas; kadangi ES turės pirmąjį istorijoje Komisijos narį, atsakingą už būsto krizių sprendimą, ir pirmąjį istorijoje Europos įperkamo būsto planą, kurį rengiamasi patvirtinti 2025 m.;
E.	kadangi Europos vaiko garantijų sistema siekiama užkirsti kelią vaikų socialinei atskirčiai ir su ja kovoti užtikrinant veiksmingą ir nemokamą prieigą prie aukštos kokybės ikimokyklinio ugdymo ir priežiūros, švietimo ir sveikatos priežiūros, taip pat veiksmingą prieigą prie sveikos mitybos ir tinkamo būsto;
ESF+ principai po 2027 m.
1.	pabrėžia, kad ESF+ ir toliau turi būti pagrindinė ir pirminė priemonė siekiant remti valstybes nares, žmones ir regionus stiprinant Sąjungos socialinį aspektą;
2.	pabrėžia, kad ESF+ tikslai turėtų būtų pasiekti aukštą užimtumo lygį užtikrinant deramą darbo užmokestį, deramas darbo sąlygas, sveiką darbo aplinką ir socialinę apsaugą, kad būtų sukurta kvalifikuota, konkurencinga ir atspari darbo jėga, pasirengusi dvejopai pertvarkai ir būsimam darbo pasauliui, ir kurti teisingą socialinę apsaugą ir įtraukią bei darnią visuomenę, siekiant panaikinti skurdą ir įgyvendinti ESTR nustatytus principus ir pagrindinius tikslus;
3.	ragina sukurti tvirtą, sustiprintą ir savarankišką ESF+ ir gerokai padidinti viešąją paramą esamoms priemonėms, kuriomis siekiama paremti skurdžiausius mūsų visuomenės narius; todėl primygtinai ragina padvigubinti finansavimą, skiriamą ESF+ po 2027 m.;
4.	išreiškia didelį susirūpinimą dėl bandymų padalyti arba sujungti esamą ESF+ su kitais fondais, nes dėl to kiltų didelė rizika jo ir ESTR bei jo veiksmų plano tikslų įgyvendinimui ir ESTR pagrindinių tikslų pasiekimui; įspėja, kad fondų sujungimas ar supaprastinimas gali nepagerinti jų veiksmingumo;
5.	mano, kad dėl kitokio ESF+ valdymo nebebūtų teikiama pirmenybė socialiniams aspektams, įskaitant užimtumo ir socialinės įtraukties projektus, ir finansavimui, kuris nepasiekia vietos lygmens ir žmonių, kuriems labiausiai reikia pagalbos, ir kartu padidėtų lėšų perskirstymo kitiems tikslams rizika;
6.	ragina Komisiją ir valstybes nares užtikrinti socialinių partnerių, pilietinės visuomenės organizacijų (PVO) ir tikslinių grupių atstovų dalyvavimą visuose ESF+ kūrimo, įgyvendinimo, stebėsenos ir vertinimo etapuose, skirti tinkamą finansavimą šiam tikslui ir užkirsti kelią mažesnių subjektų atskirčiai;
7.	pažymi, kad dabartinė ESF+ programa buvo priimta prieš prasidedant krizėms, dėl kurių kilo didelė infliacija ir padidėjo pragyvenimo išlaidos, todėl reikia didesnių viešųjų ir socialinių investicijų, kadangi esamas ESF+ negali patenkinti dabartinių poreikių; ragina Komisiją užtikrinti, kad kitoje daugiametėje finansinėje programoje ESF+ būtų užtikrintas visapusiškas, stabilus ir didelio masto poreikiais ir teisėmis grindžiamas biudžetas;
8.	pabrėžia, kad ESF+ po 2027 m. turėtų investuoti į ilgalaikių socialinių uždavinių sprendimą ir būti artimas dabartiniame ESF+ nustatytiems bendriesiems ir konkretiems tikslams; pabrėžia fondo pasidalijamojo valdymo principų, aiškių tikslų ir paramos telkimo pagal temas svarbą ir tai, kad didžioji fondo dalis turėtų būti panaudojama kuo arčiau fondo naudos gavėjų;
9.	pabrėžia, kad ESF+ neturėtų būti naudojamas reaguojant į ekstremaliąsias situacijas ar krizes; ragina užtikrinti, kad ESF+ būtų papildytas socialinės gelbėjimo priemone, galinčia reaguoti į socialines ekstremaliąsias situacijas ir krizines situacijas; ragina Komisiją remtis 2020 m. pradėtos taikyti ES laikinos paramos priemonės nedarbo rizikai dėl ekstremaliosios situacijos mažinti (SURE) sėkme kovojant su laikinu nedarbu ir nedelsiant pasiūlyti ES nedarbo perdraudimo sistemą;
Tikslai, prioritetai ir biudžetas 
10.	pabrėžia, kad horizontalieji principai, pvz., lyčių lygybė, kova su diskriminacija ir judėjimo laisvė, turėtų būti neatsiejama ESF+ dalis; pabrėžia tarpsektorinio požiūrio taikymo svarbą viso fondo kūrimo ir įgyvendinimo metu;
11.	reikalauja, kad ESF+ būtų skirtas nepalankiausioje padėtyje esantiems mūsų visuomenės nariams, neatsižvelgiant į jų lytį, socialinę lytį, seksualinę orientaciją, amžių, religiją ar tikėjimą, rasinę ar etninę kilmę, visų pirma marginalizuotoms bendruomenėms, pavyzdžiui, romams, neįgaliesiems ar lėtinėmis ligomis sergantiems asmenims, benamiams, vaikams ir vyresnio amžiaus žmonėms; pabrėžia, kad ESF+ turi būti įtraukus, ypatingą dėmesį skiriant visų rūšių šeimoms, įskaitant nepilnas šeimas, šeimas, turinčias daugiau kaip du tėvus, ir vaivorykštės šeimas;
12.	ragina Komisiją, atsižvelgiant į dabartinius iššūkius, į konkrečius ESF+ tikslus įtraukti teisingos pertvarkos skatinimą, socialinę ir ekonominę migrantų, įskaitant darbo migrantus, integraciją, moterų, kurios yra smurto dėl lyties aukos, socialinę įtrauktį ir vyresnio amžiaus žmonių integraciją;
13.	pabrėžia, kad pasiekti Europos socialinių teisių ramsčio tikslus skurdo srityje tampa sudėtinga, nebent būtų skiriama konkreti parama siekiant sumažinti spaudimą socialinės apsaugos sistemoms ir sušvelninti socialinį krizių poveikį; primygtinai ragina skirti paramą, kad visiems būtų užtikrintos deramos gyvenimo sąlygos, suteikiant galimybę naudotis kokybiškomis pagrindinėmis paslaugomis; ragina ES kovos su skurdu strategiją, apibrėžtą Komisijos pirmininkės Ursulos von der Leyen 2024–2029 m. kadencijos politinėse gairėse, įgyvendinti pasitelkiant ESF+, nustatant privalomus skurdo mažinimo tikslus, nacionalinius pragyvenimą užtikrinančio darbo užmokesčio indeksus ir orientacinius biudžetus, kurie būtų naudojami kaip gairės, taikant daugialypį požiūrį;
14.	pabrėžia, kad sprendžiant vaikų skurdo problemą reikia imtis tinkamai finansuojamų, visapusiškų ir integruotų priemonių, kartu įgyvendinant Europos vaiko garantijų sistemą nacionaliniu lygmeniu, ir primygtinai reikalauja, kad tai būtų pagrindinis ES kovos su skurdu strategijos ramstis; pakartoja savo ankstesnius prašymus į ESF+ po 2027 m. įtraukti bent 20 mlrd. EUR specialų biudžetą, skirtą Europos vaiko garantijų sistemai; primygtinai reikalauja, kad visos valstybės narės bent 5 proc. savo ESF+ išteklių skirtų Europos vaiko garantijų sistemai ir bent 10 proc. – toms valstybėms narėms, kuriose yra didesnė vaikų, kuriems gresia skurdas ar socialinė atskirtis, dalis;
15.	primygtinai ragina Komisiją, reaguojant į pragyvenimo ir maisto išlaidų augimą, padidinti socialinei įtraukčiai skiriamas lėšas, kad jos viršytų dabartinius 25 proc., o pagalbai maistu ir pagrindinei materialinei pagalbai labiausiai skurstantiems asmenims – iki 5 proc.;
16.	pritaria užmojui teikti pirmenybę būsto krizių sprendimui ir primygtinai reikalauja, kad ESF+ po 2027 m. turėtų suteikti daugiau galimybių laiku ir vienodomis sąlygomis gauti įperkamas, deramas, tvarias ir aukštos kokybės paslaugas, kuriomis didinamos galimybės gauti būstą; mano, kad visos valstybės narės turi investuoti bent 5 proc. savo ESF+ išteklių į kovą su benamyste;
17.	pabrėžia, kad reikia užtikrinti pakankamą ESF+ po 2027 m. finansavimą, skirtą kokybiškam ir viešajam švietimui visiems, įgūdžių ugdymui, kvalifikacijos kėlimui, perkvalifikavimui ir mokymuisi visą gyvenimą, taip pat įgūdžių trūkumo problemai spręsti, užtikrinant, kad asmenys galėtų sėkmingai prisitaikyti prie pokyčių darbo rinkoje;
18.	ragina dėti daugiau pastangų siekiant remti Jaunimo garantijų iniciatyvos įgyvendinimą skiriant daugiau lėšų visoms valstybėms narėms, kurios skiria bent 15 proc. savo ESF+ išteklių; atsižvelgdamas į tai, pakartoja savo raginimą valstybėms narėms uždrausti nemokamas stažuotes;
19.	pabrėžia ESF+ svarbą sutelkiant dėmesį į skirtingas grupes, turinčias skirtingų poreikių; todėl pabrėžia, kad svarbu skirti paramą projektams, susijusiems su migrantų, įskaitant darbo migrantus, socialine ir ekonomine padėtimi, neįgaliųjų socialine įtrauktimi, senėjančia visuomene, moterimis ir vaikais bei moterų valdomais namų ūkiais; primygtinai reikalauja, kad į ESF+ po 2027 m. būtų įtraukti kiti socialinės įtraukties aspektai, pvz., būstas, sveikatos ir šeimos aplinkybės ir bendruomeninių paslaugų rėmimas;
20.	pabrėžia, kad pagal ESF+ užimtumo ir socialinių inovacijų dalį teikiama parama, susijusi su nesaugia mobiliųjų darbuotojų padėtimi, ir užtikrinamas su profesinėmis sąjungomis susijusių konsultacijų finansavimas; ragina Komisiją ir valstybes nares užtikrinti nuolatinį tokių darbuotojų nacionalinių ir tarptautinių profesinių sąjungų teikiamų konsultavimo paslaugų finansavimą;
21.	ragina ESF+ paspartinti Europos priežiūros strategijos įgyvendinimą investuojant į kokybišką ikimokyklinį ugdymą ir priežiūrą pasitelkiant bendruomenines, į asmenį orientuotas, aukštos kokybės, įperkamas ir prieinamas priežiūros sistemas;
22.	pabrėžia, kad ESTR įgyvendinimas ir reformos, kurių reikia, kad būtų laikomasi konkrečioms šalims skirtų rekomendacijų per Europos semestrą, taip pat priklauso nuo tvirtos ESF+ paramos tam tikroms politikos priemonėms, visų pirma susijusioms su socialinės gerovės sistemų stiprinimu, įtraukaus ir kokybiško viešojo švietimo užtikrinimu, vaikų skurdo mažinimu ir benamystės panaikinimu;
23.	ragina Komisiją skirti nuoseklių finansinių išteklių gebėjimų stiprinimui, siekiant įgalinti socialinius partnerius atlikti svarbų vaidmenį jų kompetencijos srityse, stiprinti jų gebėjimus dalyvauti socialiniame dialoge tiek ES, tiek nacionaliniu lygmeniu ir stiprinti socialinių partnerių veiksmus, taip pat įtraukti techninę pagalbą šiems trims tikslams, valstybėms narėms nustatant atitinkamą minimalią investicijų procentinę dalį; be to, primygtinai reikalauja, kad visose valstybėse narėse socialiniams partneriams ir PVO būtų užtikrintos vienodos galimybės gauti finansavimą socialinės politikos tikslams įgyvendinti;
24.	pabrėžia, jog itin svarbu, kad mažosios socialinės įmonės ir pilietinės visuomenės organizacijos turėtų prieigą prie visų ESF+ aspektų; ragina bendro finansavimo normą padidinti iki bent 90 proc. labiausiai skurstantiems asmenims skirtoms priemonėms, kurias įgyvendina pilietinės visuomenės organizacijos, ir bent iki 70 proc. toms priemonėms, kurias įgyvendina socialinės įmonės;
Fondo veikimas
25.	ragina valstybes nares užtikrinti, kad regionų ir vietos valdžios institucijos ir organizacijos galėtų dalyvauti iš nacionalinių biudžetų finansuojamuose projektuose;
26.	primygtinai reikalauja, kad ESF+ naudojimą reglamentuojančiomis taisyklėmis būtų užtikrintas ir stiprinamas teisinės valstybės principo, ES acquis, aukščiausių ES socialinių standartų, socialinių teisių ir demokratinių principų laikymasis ir jos būtų suderintos su Europos socialinių teisių ramsčiu, JT tvaraus vystymosi tikslais ir pagrindinėmis žmogaus ir darbuotojų teisėmis;
27.	ragina viešųjų pirkimų ir koncesijų taisyklėse nustatyti tvirtesnes ir veiksmingesnes socialines sąlygas su veiksmingomis sankcijomis; ragina Komisiją sukurti išsamią duomenų bazę, papildančią Eurostato duomenis, kad būtų galima laiku ir patikimai stebėti pokyčius užimtumo, gyvenimo sąlygų ir darbo santykių srityse;
28.	ragina sumažinti administracinę naštą, visų pirma supaprastinant paraiškų gauti finansavimą teikimo tvarką ir ataskaitų teikimo procedūras organizacijoms, ypač mažesnėms organizacijoms; įspėja, kad supaprastinimas neturi pažeisti pagrindinių pasidalijamojo valdymo, skaidrumo ir atskaitomybės principų, užtikrinant tinkamą viešųjų lėšų administravimą;
29.	įspėja, kad ne visi žmonės yra pasirengę skaitmeninimui ir kad dėl to tam tikros žmonių grupės, ypač pažeidžiamiausios, gali prarasti finansavimo galimybes;
30.	mano, kad reikia dėti daugiau pastangų, kad organizacijos ir žmonės žinotų apie visas ESF+ teikiamas galimybes; primygtinai reikalauja, kad Komisija ir valstybės narės didintų organizacijų informuotumą apie ESF+ teikiamas galimybes, joms teiktų informaciją ir jas konsultuotų;
°
°	°
31.	paveda Pirmininkei perduoti šią rezoliuciją Tarybai ir Komisijai.

Po to, kai kelis dešimtmečius buvo sėkmingai naudojamas ir atnaujinamas Europos socialinis fondas, 2021–2027 m. laikotarpiui galiausiai buvo įsteigtas „Europos socialinis fondas +“ (ESF+). ESF+ tikslas – prisidėti prie Europos Sąjungos socialinės darbotvarkės įgyvendinimo ir jis yra pagrindinė priemonė, kuria įgyvendinami Europos socialinių teisių ramstyje nustatyti principai, remiamos valstybės narės ir vietos bei regionų valdžios institucijos, kad jos investuotų į žmones taikant priemones, kuriomis remiamas aukštas užimtumo lygis, sąžininga socialinė apsauga ir kvalifikuota bei atspari darbo jėga, pasirengusi ateities darbo rinkai. Fondas yra veiksmingas ir milijonai žmonių jau pasinaudojo ESF+ teikiamomis galimybėmis. 6,8 mln. žmonių rado darbą, 14,2 mln. žmonių pasinaudojo pagalba maistu, 10,3 mln. žmonių įgijo kvalifikaciją, o 3 mln. dalyvių mokėsi arba mokėsi pasinaudoję ESF+ fondo lėšomis.
Dabartinė programa baigsis 2027 m., o tai reiškia, kad privalome galvoti apie fondo ateitį. Pranešėja šiuo pranešimu siekia nusiųsti aiškią ir tvirtą žinią Europos Komisijai, kaip turėtų būti formuojamas būsimasis „Europos socialinis fondas +“.
Tapo aišku, kad, visų pirma atsižvelgiant į dabartines pasaulyje kilusias krizes, bus sunku pasiekti Europos socialinių teisių ramstyje nustatytus pagrindinius tikslus, t. y. kad iki 2030 m. bent 78 proc. 20–64 m. amžiaus gyventojų turėtų dirbą, bent 60 proc. visų suaugusiųjų turėtų kasmet dalyvauti mokymuose ir žmonių, kuriems gresia skurdas ar socialinė atskirtis, skaičių sumažinti bent 15 mln., iš jų bent 5 mln. vaikų. 2023 m. beveik 100 mln. žmonių ES grėsė skurdas ar socialinė atskirtis, o tai sudaro daugiau kaip 20 proc. Europos Sąjungos gyventojų. Vaikams ir asmenims, kurių išsilavinimo lygis yra žemas, kyla didesnė skurdo ar socialinės atskirties rizika. Daugiau kaip 45 proc. ES gyvenančių trečiųjų šalių piliečių ir 28 proc. kitoje ES šalyje gyvenančių ES piliečių gresia skurdas ar socialinė atskirtis, o apie 10 proc. dirbančiųjų gyvena skurde. Didėjančios kainos ir pragyvenimo išlaidos yra pagrindinis Europos piliečių rūpestis. ESF+ po 2027 m. turėtų būti kuriamas atsižvelgiant į šią nerimą keliančią tikrovę.
Atsižvelgiant į tai, pranešime pabrėžiama, jog itin svarbu, kad ESF+ ir toliau galėtų būti orientuotas į žmones ir grupes, kuriems labiausiai reikia fondo pagalbos, pavyzdžiui, skurstančius asmenis, vyresnio amžiaus žmones, migrantus, moteris, vaikus, neįgaliuosius, asmenis, kuriems reikia teisingos pertvarkos, ir kad fondo parama juos pasiektų. Dirbdamas kartu su socialiniais partneriais ir pilietinės visuomenės organizacijomis fondas turi atitikti šių žmonių poreikius, investuojant į Europos Sąjungos socialinį aspektą. Fondas turėtų būti prieinamas, įtraukus ir turi taikyti tarpsektorinį požiūrį. Svarbu, kad ESF+ būtų skirtas visų rūšių socialinėms organizacijoms ir įmonėms visose valstybėse narėse ir visuose regionuose. Reikėtų laikytis partnerystės principo ir jį stiprinti. Kad visa tai būtų pasiekta, pranešime raginama padvigubinti ESF+ biudžetą. 
Be to, pranešime išdėstyti pagrindiniai fondo tikslai, principai, veikimas ir paskirstymas, pavyzdžiui, dar kartą raginama nustatyti specialų biudžetą, skirtą Vaiko garantijų sistemai. 

ESF+ yra unikalus Europos fondų kontekste, nes jis yra konkrečiai skirtas socialinei politikai ir iniciatyvoms. Todėl skubiai raginame Komisiją užtikrinti, kad ESF+ ir toliau veiktų kaip atskiras fondas ir nebūtų padalytas ar sujungtas su kitais fondais. Sujungimas arba padalijimas komplikuotų galimybes pirmenybę teikti socialinėms investicijoms, užimtumo projektams ir socialinei įtraukčiai ir pasiekti tuos, kuriems jo labiausiai reikia, ir, atsižvelgiant į visus būsimus iššūkius, to neturėtume leisti.

	Subjektas ir (arba) asmuo

	European Trade Union Confederation

	FNV Nederland

	Deutscher Gewerkschaftsbund

	European Disability Forum

	PICUM

	Save the Children

	COFACE Families Europe

	Red Cross

	European Anti-Poverty Network

	Caritas

	Eurodiaconia

Šį sąrašą parengė ir visą atsakomybę už jį prisiima pranešėja.
Jeigu sąraše esančių fizinių asmenų tapatybę galima nustatyti pagal jų vardą ir pavardę, jų pareigas arba pagal abu požymius, pranešėja pareiškia, kad jis atitinkamiems fiziniams asmenims pateikė Europos Parlamento pranešimą dėl duomenų apsaugos Nr. 484 (https://www.europarl.europa.eu/data-protect/index.do), kuriame išdėstytos jų asmens duomenų tvarkymui taikomos sąlygos ir su tuo tvarkymu susijusios teisės.

